钦定古今图书集成/明伦汇编/皇极典/第273卷 > 唐
## 钦定古今图书集成/明伦汇编/皇极典/第273卷 > 唐

### 高祖武德九年太宗即位诏革猜忌之俗

按《唐书太宗本纪》，不载。　按《大唐新语》：武德九年十
一月，太宗始躬亲政事，诏曰：“有隋御宇，政刻刑烦，上
怀猜阻，下无诚信，致使朋友游好，庆吊不通，卿士联
官，请问斯绝。自今已后，宜革前弊，庶上下交泰，品物
咸通，布告天下，使知朕意。”由是风俗一变，浇漓顿革
矣。

### 太宗贞观八年遣使观省风俗

按《唐书太宗本纪》：“贞观八年正月壬寅，遣使循省天下。”

按《旧唐书太宗本纪》：“贞观八年正月壬寅，命尚书右
仆射李靖、特进萧瑀、杨恭仁、礼部尚书王珪、御史大
夫韦挺、鄜州大都督府长史皇甫无逸、扬州大都督
府长史李袭誉、幽州大都督府长史张亮、凉州大都
督李大亮、右领军大将军窦诞、太子左庶子杜正伦、
绵州刺史刘德威、黄门侍郎赵弘智使于四方，观省”
风俗。

### 代宗广德二年诏禁侈俗

按《唐书代宗本纪》，广德二年四月甲午，禁钿作珠翠
按《册府元龟》，代宗广德二年二月乙亥，南郊礼毕，敕
曰：“朕思素俭，敦以淳风，必约严章，以齐侈俗。其珠玉
器玩宝钿杂绣等，一切禁断。”

### 大历六年诏禁淫巧之物

按《唐书代宗本纪》，不载　按《旧唐书代宗本纪》：“大历
六年夏四月戊寅，诏：纂组文绣，止害女红。今师旅未
息，黎元空虚，岂可使淫巧之风，有亏常制？其绫绵花
文所织盘龙、对凤、麒麟、狮子、天马、辟邪、孔雀、仙鹤、芝
草、万字、双胜、透背及大”《绵竭》凿六破已上，并宜禁
断。其长行高丽白绵，大小花绫锦，任依旧例织造，有
司明行晓谕。

### 文宗太和四年诏禁奢靡之俗

按《唐书文宗本纪》，不载　按《旧唐书文宗本纪》，太和
四年夏四月壬戌，诏曰：“俭以足用，令出惟行，著在前
经，斯为理本。朕自临四海，愍元元之久困，日昃忘食，
宵兴疚怀，虽绝文绣之饰，尚愧茅茨之俭。亦谕卿士，
形于诏条。如闻积习流弊，馀风未革，车服第室，相高
以华靡之制；资用货宝，固启于贪冒之源。有司不禁，
侈”俗滋扇。盖朕教导之未敷，使兆庶昧于耻尚也。其
何以足用行，令臻于致理欤？永念惭叹，迨兹申敕：“自
今内外班列职位之士，各务素朴，弘兹国风。有僭差
尤甚者，御史纠上，主者宣示中外，咸知朕意焉。”文宗
承长庆、宝历奢靡之风，锐意惩革，躬行俭素，以率厉
之。